**COMISIA ELECTORALĂ TERITORIALĂ**

**STIMAȚI COLEGI,**

Vă aducem la cunoștință că se vor desfășura **alegeri pentru desemnarea organelor de conducere și control ale Colegiului Medicilor Dâmbovița (CMDB), mandatul 2024 – 2028**, după cum urmează:

 **TURUL I 20 - 21 SEPTEMBRIE 2024**

 **TURUL II 04 - 05 OCTOMBRIE 2024**

 Turul II se va desfășura dacă în primul tur nu se îndeplinește condiția de cvorum de 2/3 din numărul membrilor CMDB cu drept de vot.

 Alegerile se vor desfășura **între orele 09:00 – 19:00** prin **vot electronic** - Aplicația Medicului sau **fizic** la sediul CMDB, str. Nicolae Iorga nr. 3, Târgoviște, Dâmbovița.

 Au drept de vot toți medicii membri ai Colegiului Medicilor Dâmbovița cu cotizația plătită la zi, respectiv, până la data de 30 iunie 2024.

 Potrivit Regulamentului Electoral aprobat prin Decizia nr.7/2024 a CMR, candidații trebuie să fie medici care îndeplinesc cumulativ următoarele **condiții:**

 a) sunt înscriși în CMDB;

 b) au cotizația plătită la zi (până la 30 iunie 2024);

 c) nu au fost sancționați disciplinar sau penal, în baza unei hotărâri definitive, în ultimii 5 ani;

 d) au deținut mai puțin de 5 mandate succesive în organele de conducere ale CMR la nivel teritorial sau național, cu excepția funcției de membru în comisia de cenzori.

 Un medic poate candida atât pentru funcția de membru al consiliului CMDB, cât și pentru cea de reprezentant în Adunarea generală națională a CMR.

 Medicii care candidează pentru mandatul de membru în Consiliul CMDB și/sau reprezentant în Adunarea generală națională a CMR **nu pot candida și pentru mandatul de membru în comisia de cenzori.**

 Candidaturile se depun în perioada **16 august 2024 – 03 septembrie 2024, între orele 08:00 – 16:00**, după cum urmează:

 a) personal la sediul CMDB din str. Nicolae Iorga nr. 3, Târgoviște, Dâmbovița, în timpul programului de lucru, Luni – Vineri, orele 08:00 – 16:00;

 b) poştă sau curier, situație în care candidatura depusă la poștă sau curier trebuie să ajungă la destinație până în ultima zi de înscriere;

 c) prin poștă electronică, la adresa de e-mail secretariat@db.colmed.ro**,** situație în care termenul se va împlini la finalul programului de lucru al CMDB.

 **Candidaturile vor cuprinde:**

a) declarația de candidatură tehnoredactată;

 b) un curriculum vitae (în limba română);

 c) o scrisoare de intenție care va cuprinde motivația candidatului, exprimarea interesului pentru poziția vizată, propuneri concrete pentru îmbunătățirea activității colegiului etc.

 Declarația de candidatură se va completa tehnoredactat pe formular tip, **va fi semnată olograf** în situația în care se va depune personal la sediul CMDB sau va fi trimisă prin poștă/curier și **va fi aplicată semnătura electronică extinsă** dacă este depusă prin e-mail.

 Modelele declarațiilor de candidatură pot fi descărcate de pe site-ul CMDB: <https://www.cmdb.ro>, sau se pot găsi la sediul CMDB.

*Cu stimă,*

PREŞEDINTE,

Dr. Pătru Constantin-Cristinel